ชิน โสภณพนิช ผู้ก่อตั้งธนาคารกรุงเทพ
รู้ไหมว่านับจนถึงวันนี้ ธนาคารกรุงเทพมีอายุเกือบ 75 ปีแล้ว ผู้ก่อตั้งธนาคารนี้ เขาเป็นใคร ลงทุนแมนจะเล่าให้ฟัง
21 พ.ค. 2562

ชิน โสภณพนิช ผู้ก่อตั้งธนาคารกรุงเทพ / โดย ลงทุนแมน
รู้ไหมว่านับจนถึงวันนี้ ธนาคารกรุงเทพมีอายุเกือบ 75 ปีแล้ว
ผู้ก่อตั้งธนาคารนี้ เขาเป็นใคร
ลงทุนแมนจะเล่าให้ฟัง
คุณชิน โสภณพนิช เป็นผู้ก่อตั้งธนาคารกรุงเทพ โดยพ่อของคุณชินทำงานในโรงเลื่อยไม้
ตอนคุณชินอายุ 5 ขวบ พ่อได้พาเขากลับไปเรียนหนังสือที่ประเทศจีน
โดยพ่อของเขาหาเลี้ยงครอบครัวด้วยการทำนา บ่อยครั้งที่เวลาฝนตก พ่อมักจะไปตามตัวคุณชินจากโรงเรียนเพื่อมาช่วยไถนา
คุณชินเรียนหนังสือที่ประเทศจีน จนอายุ 17 ปี จึงเดินทางกลับมาเมืองไทย เริ่มงานแรกเป็นลูกจ้างในเรือบรรทุกสินค้า หลังจากนั้นจึงย้ายไปเป็นเสมียนของโรงไม้แห่งหนึ่ง
จากการที่เป็นคนขยัน สู้งาน เจ้าของเห็นแล้วชอบ ก็เลยสอนงานด้านบัญชีให้คุณชิน ก่อนที่เจ้าของจะยกกิจการให้คุณชิน เนื่องจากตัวเองนั้น ได้ขยายกิจการไปที่อื่น
แต่แล้ววันหนึ่งกิจการเกิดไฟไหม้ ทำให้ต้องปิดตัวลงในที่สุด..
คุณชินกลับไปประเทศจีนอีกครั้ง เพื่อทำธุรกิจเดินเรือ แต่ไม่ประสบความสำเร็จ เขาจึงกลับมาเมืองไทยอีกครั้ง โดยทำงานเป็นลูกจ้างในธุรกิจค้าขายวัสดุก่อสร้าง
คุณชินทำงานเก็บเงินสักระยะแล้วออกมาเปิดกิจการค้าขายวัสดุก่อสร้างเอง ธุรกิจของเขาประสบความสำเร็จอย่างรวดเร็ว ความสำเร็จทำให้เขาขยายกิจการไปยังหลายธุรกิจไม่ว่าจะเป็นธุรกิจค้าทองคำ ธุรกิจค้าข้าว หรือแม้แต่ธุรกิจห้างสรรพสินค้า
ในปี 2487 คุณชินได้ชักชวนพรรคพวกจำนวน 15 คน มาร่วมหุ้นเพื่อก่อตั้งธนาคารกรุงเทพขึ้น โดยหน้าที่แรกของเขาคือ การหาลูกค้า และการพิจารณาให้สินเชื่อ
คุณชินเป็นหนึ่งในคนสำคัญที่ช่วยให้ธุรกิจของธนาคารกรุงเทพเติบโตอย่างรวดเร็ว โดยภายในระยะเวลาเพียง 6 เดือนในปี 2488 จำนวนเงินรับฝากได้เพิ่มขึ้นจาก 10.2 ล้านบาท เป็น 18.5 ล้านบาท
ในปี 2497 ธนาคารกรุงเทพได้เริ่มเปิดสาขาที่ต่างประเทศ โดยประเทศแรกคือ ฮ่องกง ต่อมาเป็น ญี่ปุ่น และ สิงคโปร์
หลังจากนั้นธนาคารก็เติบโตเรื่อยมา จนปัจจุบัน ธนาคารกรุงเทพมีสาขาในประเทศ 1,161 แห่ง ต่างประเทศ 32 แห่ง นับเป็นธนาคารที่มีสินทรัพย์ใหญ่ที่สุดเป็นอันดับที่ 7 ของเอเชียตะวันออกเฉียงใต้ ด้วยสินทรัพย์กว่า 3.1 ล้านล้านบาท และมีฐานเงินรับฝากกว่า 2.3 ล้านล้านบาท
ปัจจุบัน รายได้หลักของธนาคารกรุงเทพแบ่งเป็น 2 ส่วนคือ
รายได้ดอกเบี้ย 59%
และรายได้ที่ไม่ใช่ดอกเบี้ย 41% เช่น รายได้ค่าบริการและค่าธรรมเนียม รายได้เงินปันผล
ธุรกิจของธนาคารกรุงเทพมีหลายประเภท ครอบคลุมทั้ง ธุรกิจธนาคารพาณิชย์ ธุรกิจประกันชีวิต ธุรกิจจัดการกองทุนรวม และธุรกิจหลักทรัพย์
ตัวอย่างรายได้ และกำไรของธนาคารกรุงเทพ และบริษัทที่ธนาคารกรุงเทพถือหุ้น ในปี 2561
ธนาคารกรุงเทพ จำกัด (มหาชน) รายได้ 154,266 ล้านบาท กำไร 35,330 ล้านบาท
บริษัท กรุงเทพประกันชีวิต จำกัด (มหาชน) รายได้ 53,767 ล้านบาท กำไร 4,970 ล้านบาท
บริษัท กรุงเทพประกันภัย จำกัด (มหาชน) รายได้ 12,618 ล้านบาท กำไร 2,407 ล้านบาท
บริษัทหลักทรัพย์จัดการกองทุนรวม บัวหลวง จำกัด รายได้ 4,798 ล้านบาท กำไร 1,529 ล้านบาท
บริษัทหลักทรัพย์ บัวหลวง จำกัด (มหาชน) (ปี 2560) รายได้ 3,053 ล้านบาท กำไร 935 ล้านบาท
คุณชินเสียชีวิตลงในปี 2531 ด้วยวัย 80 ปี ขณะที่ปัจจุบัน ธนาคารกรุงเทพบริหารโดยคุณชาติศิริ โสภณพนิช ซึ่งเป็นทายาทรุ่นที่ 3 ของตระกูลโสภณพนิช
เรื่องราวของคุณชินเป็นหนึ่งในเรื่องเล่าเกี่ยวกับ ชาวจีนเสื่อผืนหมอนใบ ที่มาทำงานในเมืองไทย จนทำให้สามารถสร้างตัวเอง และเปลี่ยนสถานะของตัวเองจากอดีตไปอย่างสิ้นเชิง
หลายครั้ง ความสำเร็จมักขึ้นอยู่กับหลายปัจจัย
แต่สิ่งหนึ่งที่ถือเป็นส่วนสำคัญคือ การมุ่งมั่น พยายาม ตั้งใจทำงาน และไม่ยอมแพ้ต่อความยากลำบาก เหมือนเรื่องราวของคุณชิน นั่นเอง..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-
-
-
-แบบ 56-1 ธนาคารกรุงเทพ จำกัด (มหาชน) ประจำปี 2561
-รายงานประจำปี 2561 ธนาคารกรุงเทพ จำกัด (มหาชน) 
-
-
-